Karen Rønde (V), 1999-12-01:
Baggrunden for forslaget er de problemer, der er på nogle universiteter med at komme i gang med anvendelsen af informations- og kommunikationsteknologi.
Det er indlysende for alle, at IKT er i gang med og allerede har ændret samfundet på mange måder.
Snart vil man kunne bruge sit armbåndsur til at kommunikere med køleskabet, betale i supermarkedet med mobiltelefon og hente hvilken som helst film ned fra Internettet når som helst. Desværre synes udviklingen en lille smule at gå forbi nogle af vores universiteter og højere læreanstalter.
Det er stadig væk mest normalt, at de studerende til- og framelder sig eksamen ved at aflevere en blanket på instituttet, at undervisningen foregår i støvede lokaler, og at materialesamlingen købes i den lokale studenterboghandel. Mange steder er der da opstillet computere, som de studerende kan bruge, og rigtig mange studerende har valgt at købe deres egen computer, men de bruger den ikke altid som andet end en avanceret skrive- og regnemaskine, for hovedindtrykket er, at den nye informations- og kommunikationsteknologi ikke fuldt ud er integreret i undervisningen og institutternes dagligdag.
Derfor har en række partier valgt at fremsætte et forslag til folketingsbeslutning, der opfordrer regeringen til at sikre, at universiteterne har incitamenter til at benytte, beherske og udvikle de nyeste informationsteknologiske redskaber inden for alle dele af institutionernes virke.
Vi nævner en række konkrete eksempler: De studerende skal kunne kommunikere med instituttet via e-mail, have sikret adgang til edb-arbejdspladser i rimeligt omfang på selve instituttet og have mulighed for at foretage al studieadministration via Internettet.
Hertil kommer, at IKT skal integreres langt mere i den daglige undervisning end i dag.
Vi foreslår, at alle de studerende skal have ret til at anvende computer ved eksamen, og at alt relevant studiemateriale og forskningsmateriale skal være tilgængeligt via Internettet. Men det er kun en start.
For det nytter ikke at give de studerende mulighed for computeranvendelse ved eksamen
, hvis den ikke anvendes i den daglige undervisning - og vel at mærke til andet end bare at skrive opgaver på. Undervisningen må simpelt hen ændres, så den afspejler den fundamentalt anderledes måde, hvorpå fremtidens medarbejdere i private virksomheder og offentlige organisationer skal finde, bearbejde og tilrettelægge information på, ikke bare så man er nogenlunde med, men så universiteterne er helt i front, og så alle fag uden undtagelse begynder at arbejde med, hvordan dette nye redskab skal integreres, og hvilke nødvendige justeringer der må ske af undervisningsformer, undervisningsmateriale og studieordninger. Denne øvelse skal universiteterne selv stå for som led i fagenes almindelige fornyelse og udvikling, for Folketinget hverken kan eller skal regulere den slags i detaljer, men det er nok nødvendigt at skubbe på, for det sker desværre ikke af sig selv alle steder.
Så vil jeg sige mange tak for de meget positive ord om formålet med og tankegangen bag forslaget.
Det vil jeg gerne kvittere for.
Hr. Ole Hækkerup og ministeren var inde på, at forslaget var for uambitiøst.
Dertil vil jeg sige, at det finder jeg en smule pudsigt, for
hvorfor har regeringen så ikke for længe siden sat dét i værk, som både ministeren og hr. Ole Hækkerup roser i deres tale om forslaget. Til hr. Aage Frandsen vil jeg sige, at jeg er meget enig i det, han siger om, at det positive, der er i forslaget, ikke kun skal være forbeholdt universiteterne.
Nej, det skal også integreres på de korte og de mellemlange uddannelser.
Men jeg ser frem til ministerens IT-handlingsplan i næste uge og ikke mindst til at blive indkaldt til drøftelse af IT i uddannelsessystemet hos ministeren, også sammen med de partier, der ikke er medforslagsstillere.
Jeg glæder mig til, at vi nu hurtigst muligt skal i gang med at udmønte alle de flotte ord og hensigter, der er blevet tilkendegivet i dag.